Sagredo reclama a Educació una EOI i la revocació del concert del Camarena-Valterna i inicia la creació d’una Universitat Popular a Paterna
17/06/2015

# Sagredo reclama a Educació una EOI i la revocació del concert del Camarena-Valterna i inicia la creació d’una Universitat Popular a Paterna

[![L’alcalde Juan Antonio Sagredo](/images/noticias/recurso/alcalde.jpg)](/images/noticias/recurso/alcalde.jpg)

17.06.2015

4 L’alcalde de Paterna aprofita els primers dies al capdavant del consistori per a agilitzar els tràmits d’algunes de les seues propostes electorals en matèria educativa

4 A falta de dos mesos perquè comence un nou curs escolar, l’alcalde vol aclarir el tema del polèmic concert del col•legi privat paterner i adverteix que “no permetrem cap irregularitat”

L’alcalde de Paterna, Juan Antonio Sagredo ha sol•licitat hui la implantació d’una Escola Oficial d’Idiomes en el municipi, la revocació del concert del col•legi privat Camarena-Valterna i la posada en marxa d’una Universitat Popular.

Amb l’inici d’estes gestions educatives, Sagredo vol aprofitar els seus primers dies al capdavant de l’Ajuntament per a accelerar tots els tràmits destinats a complir a algunes de les seues propostes electorals, en esta ocasió, en matèria educativa donat el poc de temps que queda per a l’inici d’un nou curs escolar. “No hi ha temps que perdre per a millorar la qualitat de vida dels nostres veïns”, ha assegurat Sagredo que afirma que “a més de voluntat política, tot és qüestió de ganes i de voler fer coses pel poble”.

El nou alcalde considera imprescindible que un municipi de les dimensions i característiques de Paterna dispose d’una extensió de l’Escola Oficial d’Idiomes perquè aquells veïns que ho desitgen puguen aprendre llengües estrangeres sense necessitat de desplaçar-se a altres localitats.

“No podem continuar permetent que el nostre poble no tinga una secció delegada d’EOI. Disposem de la demanda d’alumnats suficient i també dels recursos i infraestructures necessaris per a acollir-la i no cessarem en el nostre interés fins que siga una realitat”, ha indicat Sagredo.

Respecte al concert aprovat al col•legi privat Camarena-Valterna, Sagredo ha dirigit una carta a la Direcció General d’Educació de la conselleria en què sol•licita, amb caràcter d’urgència, una reunió amb el responsable d’esta àrea per a abordar el nou règim educatiu autoritzat recentment al col•legi privat Camarena-Valterna i la seua revocació.

Tal com va avançar que faria i inclús va reclamar en un escrit dirigit a Educació abans de ser investit alcalde, Juan Antonio Sagredo vol que la Conselleria d’Educació anul•le el concert concedit a este col•legi per haver-se realitzat una vegada finalitzat el període oficial de matriculacions, sense donar-li publicitat i sense que existisca un informe oficial que constate la demanda de places concertades en el municipi.

En este sentit, l’alcalde ha sigut contundent i ha assenyalat que “treballarem per a garantir que tots els menors paterners puguen accedir a l’ensenyança pública i concertada en condicions d’igualtat i llibertat i, en cap cas, permetrem irregularitats ni discriminacions”.

Finalment, i pel que es refereix a la posada en marxa d’una Universitat Popular a Paterna, Juan Antonio Sagredo ha definit hui amb el tècnic d’Educació la creació d’este organisme que aglutinaria tots els recursos d’educació id’aprenentatge al servei de la població paternera davall una mateixa denominació.

“Amb este projecte no sols pretenem integrar la reobertura de totes les Escoles d’Adults del poble, sinó també dotar d’un nivell cultural mínim a tots els paterners i paterneres facilitant-los l’accés tant a titulacions oficials com a ensenyances no reglades”, ha assegurat.